CELEX: 52014XG1205(01)
Language: ro
Date: 2014-12-05 00:00:00
Title: Concluziile Consiliului și ale reprezentanților guvernelor statelor membre, reuniți în cadrul Consiliului, privind sportul ca forță motrice pentru inovare și creștere economică

5.12.2014   
            
            
               RO
            
            
               Jurnalul Oficial al Uniunii Europene
            
            
               C 436/2
            
         Concluziile Consiliului și ale reprezentanților guvernelor statelor membre, reuniți în cadrul Consiliului, privind sportul ca forță motrice pentru inovare și creștere economică
   (2014/C 436/02)
   CONSILIUL UNIUNII EUROPENE ȘI REPREZENTANȚII GUVERNELOR STATELOR MEMBRE,
   I.   REAMINTIND
   
            
               1.
            
            
               Că în concluziile Consiliului din 26 noiembrie 2013 privind contribuția sportului la economia UE și în special la abordarea șomajului în rândul tinerilor și la incluziunea socială se recunoaște potențialului sportului pentru crearea de locuri de muncă și sprijinirea dezvoltării economice locale, împreună cu efectele de propagare în alte sectoare (1).
            
         
            
               2.
            
            
               Că, la 21 mai 2014, Consiliul a adoptat un al doilea plan de lucru european pentru sport pentru perioada 2014-2017, care a evidențiat contribuția importantă a sportului la obiectivele generale ale Strategiei Europa 2020, având în vedere potențialul important al acestui sector de a contribui la o creștere inteligentă, durabilă și favorabilă incluziunii și la crearea de noi locuri de muncă, și a inclus, în acest scop, avantajele economice ale sportului și inovarea printre tematicile sale prioritare (2).
            
         
            
               3.
            
            
               Că sportul reprezintă un sector economic de o importanță semnificativă pentru Uniunea Europeană, reprezentând 1,76 % din valoarea adăugată brută la nivelul UE (VAB) (3), cu o pondere în economiile naționale comparabilă cu agricultura, silvicultura și pescuitul la un loc. Pe lângă aceste efecte directe, o cotă de 1,22 % din VAB la nivelul UE este generată indirect prin efecte de multiplicare. În ceea ce privește piața muncii, ocuparea forței de muncă în domenii conexe sportului reprezintă 2,12 % din totalul ocupării forței de muncă în UE. În plus, economia legată de sectorul sportului s-a dovedit a fi deosebit de rezistentă în timpul crizei economice (4).
            
         II.   AVÂND ÎN VEDERE CĂ:
   
            
               4.
            
            
               Sportul, cea mai mare mișcare neguvernamentală din Europa, reprezintă un factor important al inovării. Datorită competițiilor intense, sportul are caracteristica intrinsecă și inerentă de a stimula participanții să își îmbunătățească în mod constant performanțele și excelența.
            
         
            
               5.
            
            
               Numeroase discipline sportive atrag resurse financiare considerabile prin sponsorizare și vânzarea drepturilor de difuzare, fiind astfel în măsură să investească masiv în dezvoltarea de echipamente și materiale inovatoare care acordă participanților și echipelor un avantaj competițional.
            
         
            
               6.
            
            
               Această combinație de competiție intensă și de disponibilitate a resurselor financiare a generat o industrie a sportului caracterizată prin valuri rapide și constante de inovare. Datorită inovațiilor, tehnologia sportivă a devenit lider în anumite domenii ale științei aplicate: tehnologia textilă, biomecanica mișcării umane, noile materiale, senzorii, mecanismele de acționare, designul orientat spre oameni etc.
            
         
            
               7.
            
            
               Este de asemenea evident că inovațiile în domeniul sportului pot avea efecte de propagare relevante în alte sectoare ale economiei. Există deja exemple pozitive de inovații transferabile provenite din domeniul sportiv care pot fi regăsite în alte sectoare, devenind astfel accesibile pentru o categorie mai largă de consumatori. De exemplu, în industria prelucrătoare, electronică, informatică/software, sănătate și asistență medicală, sectorul alimentar și al băuturilor, turism, educație, sectorul divertismentului și sectorul autovehiculelor.
            
         
            
               8.
            
            
               Sportul este un sector al cercetării și inovării deosebit de activ, deoarece este influențat de cererea tot mai mare de îmbunătățire a performanțelor, de preîntâmpinare a accidentărilor, de design personalizat și de fabricare în masă a produselor personalizate, precum și de necesitatea de a integra durabilitatea în întregul lanț de aprovizionare. De asemenea, prin design și analiză, acesta valorifică și integrează numeroase discipline, inclusiv știința și ingineria materialelor, aerodinamica, hidrodinamica, termodinamica, biomecanica, electronica, informatica etc.
            
         
            
               9.
            
            
               Evenimentele sportive majore au potențialul de a contribui considerabil la economia locală, regională și națională. Evenimentele sportive majore pot, prin urmare, să servească drept platformă pentru lansarea și dezvoltarea de noi produse și servicii, inclusiv inovări sociale (5).
            
         III.   RECUNOSC CĂ:
   
            
               10.
            
            
               Sportul poate contribui la eforturile UE de redresare de pe urma dificultăților economice actuale, deoarece sportul este un sector în plină dezvoltare și este în mare măsură rezistent la ciclul economic.
            
         
            
               11.
            
            
               Deficiențele în sistemele de cercetare și inovare din UE pot limita potențialul de creștere, iar sportul ar putea reprezenta un vector important pentru a reduce decalajul în materie de inovare a UE.
            
         
            
               12.
            
            
               Orizont 2020, noul program al UE pentru cercetare și inovare pentru punerea în aplicare a Uniunii inovării (inițiativă emblematică a Strategiei Europa 2020 menită să asigure competitivitatea globală a Europei), recunoaște importanța crucială a investițiilor strategice în tehnologii și materiale avansate (6). Prin urmare, este un instrument util în domeniul sportului. În plus COSME, programul UE pentru competitivitatea întreprinderilor și a întreprinderilor mici și mijlocii, poate contribui la crearea și dezvoltarea mediului de afaceri prin sprijinirea, printre altele, a creării de clustere și a internaționalizării în domeniul sportului (7).
            
         
            
               13.
            
            
               Clusterele sportive pot oferi un mediu favorabil nu numai pentru promovarea sportului și a activității fizice, dar și pentru inovarea produselor și înființarea de întreprinderi (8).
            
         
            
               14.
            
            
               Drepturile de proprietate intelectuală (DPI) în domeniul sportului reprezintă surse importante de venit pentru sporturi. Încălcarea drepturilor de proprietate intelectuală (DPI) ar putea descuraja investițiile în inovare (9).
            
         
            
               15.
            
            
               O mai bună înțelegere a implicațiilor, directe și indirecte, ale activităților conexe sportului pentru economia europeană poate duce la o mai bună exploatare a potențialului sportului pentru creșterea economică și ocuparea forței de muncă și ca forță motrice pentru inovare, precum și la maximizarea efectelor de propagare ale cheltuielilor și investițiilor în sport și maximizarea exploatării infrastructurii sportive existente prin abordări inovatoare și eficiente din punctul de vedere al costurilor.
            
         
            
               16.
            
            
               Măsurile care vizează îmbunătățirea accesului la piețele internaționale vor aduce beneficii și sectorului sportului din UE.
            
         IV.   ÎN ACEST CONTEXT, INVITĂ STATELE MEMBRE ALE UE, CU RESPECTAREA PRINCIPIULUI SUBSIDIARITĂȚII:
   
            
               17.
            
            
               Să promoveze, acolo unde este cazul, crearea și dezvoltarea de clustere intersectoriale și transfrontaliere, implicând administrații locale, universități, centre de cercetare, industria și organismele sportive, specializate în cercetare și dezvoltare, în transferul de tehnologie și în soluții inovatoare în domeniul sportului, pentru a contribui activ la economia globală, facilitând crearea efectelor de propagare. O astfel de cooperare ar putea fi susținută în special de programele transfrontaliere finanțate de fondurile structurale europene.
            
         
            
               18.
            
            
               Să încurajeze inițiativele care ar putea contribui la stimularea creșterii economice și la o mai bună explorare a potențialului de inovare al sportului pentru economie în general și la amplificarea efectelor de propagare prin încurajarea și facilitarea, printre altele, a transferului și a preluării inovațiilor tehnologice din sectorul sportului de alte sectoare ale economiei. Acest lucru ar putea să faciliteze accesul sectorului sportului la o gamă mai largă de surse de finanțare, cum ar fi finanțarea inovatoare și capitalul de risc, în scopul obținerii autonomiei financiare.
            
         
            
               19.
            
            
               Să încurajeze și să faciliteze inovarea, accesul la finanțare durabilă și mediul de afaceri pentru sectorul sportului și pentru industriile conexe sportului.
            
         
            
               20.
            
            
               Să disemineze informații și să facă schimb de bune experiențe și de bune practici într-un context european privind modalitățile de a crea și de a sprijini parteneriatele strategice între principalele părți interesate din diferite domenii, menite să consolideze rolul sportului ca forță motrice pentru inovare și creștere economică.
            
         V.   INVITĂ STATELE MEMBRE, COMISIA ȘI PĂRȚILE INTERESATE DIN DOMENIUL SPORTULUI, ÎN LIMITA COMPETENȚELOR ACESTORA:
   
            
               21.
            
            
               Să creeze condiții pentru crearea unui mediu favorabil dezvoltării inovațiilor tehnologice în domeniul sportului și să promoveze sportul ca sursă de creștere economică și de ocupare a forței de muncă în sectoarele relevante.
            
         
            
               22.
            
            
               Să depună eforturi pentru dezvoltarea de strategii și politici intersectoriale care vizează generarea de cercetare și inovare în domeniul sportului și pentru explorarea posibilităților de promovare a parteneriatelor public-privat în ceea ce privește proiectele de infrastructură sportivă, prin sprijinirea schimbului de bune practici la nivelul UE.
            
         VI.   INVITĂ STATELE MEMBRE ȘI COMISIA, ÎN LIMITA COMPETENȚELOR ACESTORA ȘI CU RESPECTAREA PRINCIPIULUI SUBSIDIARITĂȚII:
   
            
               23.
            
            
               Să sensibilizeze în legătură cu potențialul sportului ca „nouă sursă de creștere și de ocupare a forței de muncă în Europa”, prin intermediul informărilor și al coordonării la nivel național și la nivelul UE.
            
         
            
               24.
            
            
               Să încurajeze utilizarea instrumentelor de finanțare ale UE, acolo unde este cazul, inclusiv a programelor Orizont 2020, Erasmus+, a Fondului european de dezvoltare regională (FEDR) și a programului UE pentru competitivitatea întreprinderilor și a întreprinderilor mici și mijlocii (COSME), să găsească soluții inovatoare pentru dimensiunea economică a sectorului sportului (10) cu impact socioeconomic pe termen lung și să analizeze dacă sunt posibile noi îmbunătățiri privind includerea cercetării și inovării conexe sportului în actualele scheme de finanțare ale UE.
            
         VII.   INVITĂ COMISIA EUROPEANĂ:
   
            
               25.
            
            
               Să susțină clusterele de colaborare în sectorul sportului între statele membre, de exemplu în cadrul COSME (11).
            
         
            
               26.
            
            
               Să exploreze, în contextul Grupului de experți privind dimensiunea economică (12), posibilitatea de a cartografia cercetările existente și de a colecta exemple de bune practici în domeniul inovării în sport, precum și relația dintre sport și creșterea economică, în vederea colectării și împărtășirii experiențelor de succes în ceea ce privește aspectele inovatoare și economice ale sportului.
            
         
            
               27.
            
            
               Să continue colectarea statisticilor și analizarea importanței economice a sportului.
            
         
            
               28.
            
            
               Să organizeze un eveniment intersectorial la nivel înalt privind contribuția sportului la inovare și creștere economică, ținând seama de efectele sale de propagare asupra economiei globale, pe baza acțiunilor transnaționale identificate care pot fi promovate și care pot fundamenta o evaluare relevantă.
            
         
            
               29.
            
            
               În contextul Săptămânii europene a sportului, să încurajeze inițiativele luate de actorii care își desfășoară activitatea în mediul de afaceri și de cercetare conex sportului, pentru a le da posibilitatea de a-și împărtăși progresele în acest domeniu.
            
         
            
               30.
            
            
               Să includă, acolo unde este cazul, aspecte legate de industria sportivă și de inovațiile din domeniul sportului în cadrul contactelor sale bilaterale și a relațiilor cu țările terțe relevante, în scopul de a ajuta industria UE să valorifice mai bine oportunitățile viitoare.
            
         
            
               31.
            
            
               Să sprijine inițiativele transnaționale (de exemplu, schimbul de bune practici, studii, rețele, proiecte) cu accent pe punerea în aplicare a acțiunilor strategice naționale și internaționale pentru o mai bună explorare a potențialului de inovare al sportului pentru economie în general, în cadrul programelor de finanțare ale UE care pun accentul pe extinderea efectului de propagare a sportului.
            
         
      (1)  http://www.consilium.europa.eu/uedocs/cms_data/docs/pressdata/en/educ/139733.pdf
   
      (2)  http://www.consilium.europa.eu/uedocs/cms_data/docs/pressdata/RO/educ/143516.pdf
   
      (3)  Studiu privind contribuția sportului la creșterea economică și la ocuparea forței de muncă în UE, noiembrie 2012. http://ec.europa.eu/sport/library/studies/study-contribution-spors-economic-growth-final-rpt.pdf
   
      (4)  http://www.oecd.org/mcm/C-MIN(2013)1-ENG.pdf
   
      (5)  Inovările sociale trebuie să fie înțelese ca strategii, concepte, idei și organizații noi care răspund nevoilor sociale de toate tipurile – de la condițiile de muncă și educație la dezvoltarea comunității și sănătate – care extind și consolidează societatea civilă.
   
      (6)  http://ec.europa.eu/programmes/horizon2020/en/h2020-section/leadership-enabling-and-industrial-technologies
   
      (7)  http://ec.europa.eu/enterprise/initiatives/cosme/index_en.htm
   
      (8)  Clusterele sunt grupuri de întreprinderi specializate și alți actori din domeniul inovării, apropiați din punct de vedere geografic unii de alții și care cooperează strâns împreună. Clusterele sunt importante pentru crearea de locuri de muncă, deoarece 38 % din locurile de muncă din UE sunt situate în astfel de centre regionale.
   http://ec.europa.eu/enterprise/initiatives/cluster/index_en.htm
   
      (9)  În 2012, lucrătorii vamali din UE au confiscat încălțăminte de sport contrafăcută în valoare de peste 36,5 milioane EUR. În afară de bunuri fizice, încălcările drepturilor de proprietate intelectuală includ, de asemenea, difuzarea neautorizată a lucrărilor protejate prin drepturi de autor cuprinse în evenimente sportive televizate.
   
      (10)  De exemplu, utilizarea unor instrumente cum ar fi achizițiile publice în domeniul inovării. Achizițiile publice de bunuri și servicii inovatoare pot fi un instrument important pentru autoritățile locale pentru a spori eficiența și eficacitatea serviciilor publice și pentru a aborda provocările și nevoile lor. Inovarea încurajează servicii publice mai eficiente și poate facilita furnizarea de infrastructură și servicii vitale. În plus, directivele revizuite privind achizițiile publice (Directiva privind concesiunea 2014/23/UE, Directiva privind sectorul public 2014/24/UE și Directiva privind utilitățile publice 2014/25/UE) furnizează instrumente suplimentare prin care statele membre pot desfășura achiziții publice inovatoare, verzi sau sociale.
   
      (11)  http://ec.europa.eu/enterprise/initiatives/cluster/internationalisation/index_en.htm
   
      (12)  Așa cum s-a stabilit în Planul de lucru european pentru sport pentru perioada 2014-2017.